Netanyahu își spală pijamalele murdare la Washington. Reacția Ambasadei Israelului în SUA.
Netanyahu e acuzat că vine cu valize pline cu haine murdare la Washington. Premierul Israelului profită de serviciul gratuit de curățătorie al americanilor. În 2016, Netanyahu a dat în judecată propriul guvern pentru ca facturile lui la curățătorie să nu fie făcute publice.
Rufele murdare nu se spală întotdeauna în familie. Mai ales când pot să o facă alții pentru tine. Gratis. E o poveste aproape incredibilă dezvăluită de Washington Post. La fiecare vizită în capitala americană, premierul Israelului vine cu valize pline cu haine murdare.Dincolo de avantajele cunoscute ale vieții diplomatice, întruniri elegante, recepții generoase, cadouri alese, liderul Israelului și soția sa au scos în evidență un avantaj mai puțin cunoscut al vizitelor de stat: serviciile gratuite de spălătorie.Benjamin și Sara Netanyahu și-au dezvoltat reputația de a lua cu ei genți și valize cu haine murdare în călătoriile în străinătate cu caracter oficial, pentru a fi spălate pe cheltuiala altei țări, practică observată de personalul de la serviciile de cazare de la Casa Albă, potrivit Washington Post."Soții Netanyahu sunt singurii care aduc valize cu haine murdare pentru a le curăța", a declarat un oficial american anonim, citat de ziar. "După mai multe călătorii, a devenit clar că acest lucru a fost făcut intenționat".Biroul prim-ministrului israelian a negat această afirmație, dar nu este prima oară când liderul în vârstă de 70 de ani este acuzat că a luat cu el în străinătate haine murdare pentru a fi spălate acolo.În 2018, din niște informații scrise au apărut acuzații că Sara Netanyahu a împachetat "patru sau cinci" valize cu rufe pentru călătoriile oficiale. În urmă cu doi ani, premierul a cerut unei instanțe din Ierusalim să anuleze decizia de a face publice facturile sale și ale familiei sale de la spălătorie.Ambasada israeliană de la Washington a declarat că aceste acuzații sunt "nefondate și absurde" și vizează distragerea atenției de la recenta vizită a lui Netanyahu în SUA, unde a semnat acorduri pentru normalizarea relațiilor cu Emiratele Arabe Unite și Bahrain."În această vizită, de exemplu, nu a existat nici o curățare chimică, doar câteva cămăși au fost spălate pentru întâlnirea publică, și de asemenea, costumul prim-ministrului și rochia doamnei Netanyahu au fost călcate în vederea reuniunii", se arată în comunicatul ambasadei. "A mai fost spălată și o pereche de pijamale pe care prim-ministrul le-a purtat în zborul de 12 ore din Israel spre Washington".În raportul său, Washington Post a arătat că la vizita de săptămâna trecută nu au existat mai multe valize de rufe, dar că "funcționari politici și de carieră din timpul administrațiilor Trump și Obama" au confirmat mai multe astfel de incidente anterioare, de spălări masive.Potrivit acestor dezvăluiri, se pare că soții Netanyahu încearcă să profite pe cât pot de beneficiile înaltei funcții, oricât de nesemnificative ar fi acestea.Anul trecut, Sara Netanyahu a fost condamnată pentru folosirea ilegală a zeci de mii de lire sterline din fonduri publice pentru mese generoase, în ciuda faptului că a avut un bucătar intern, pus la dispoziție de stat.Între timp, premierul este judecat în trei cazuri de corupție, în care este acuzat că a acceptat cadouri scumpe, inclusiv șampanie, bijuterii și trabucuri. Netanyahu neagă toate acuzațiile.